**Çoxgöstəricili Klaster Sorğusu (MICS)**

Texniki Şərtlər - MICS üzrə Nəzarətçi

Müddət: 3 - 4 ay, iş günlərinin sayı: 68

**Sorğu haqqında məlumat**

Çoxgöstəricili Klaster Sorğusu (MICS) UNICEF tərəfindən hazırlanan və dəstəklənən beynəlxalq ev təsərrüfatı tədqiqatı proqramıdır. Ev təsərrüfatı tədqiqatlarının aparılmasında beynəlxalq standart hesab edilən bu sorğu qadın və uşaqları diqqət mərkəzində saxlamaqla, ev təsərrüfatlarına aid əsas göstəricilər üzrə istifadəçiləri statistik baxımdan etibarlı və beynəlxalq səviyyədə müqayisə oluna bilən məlumatlarla təmin edir.

MICS-in keçirilməsinin Azərbaycan Respublikası Prezidentinin 2018-ci il 14 fevral tarixli 3672 nömrəli Sərəncamı ilə təsdiq edilmiş “2018-2025-ci illərdə Azərbaycan Respublikasında rəsmi statistikanın inkişafına dair Dövlət Proqramı”na daxil edilməsi ölkə üzrə ana və uşaqların sağlamlığı, qidalanma, təməl öyrənmə bacarıqları (7-14 yaşlı uşaqlar), uşaq və böyüklərin həyati funksiyaları, suyun keyfiyyəti, sosial transfertlər, təmiz yanacaq və texnologiyalardan istifadə və viktimizasiya kimi geniş spektrli mövzular üzrə 200-ə yaxın göstəricinin qiymətləndirilməsinə imkan verəcəkdir.

MICS “Dünyamızın transformasiyası: 2030-cu ilədək Dayanıqlı İnkişaf sahəsində Gündəliyin” yerinə yetirilməsinin monitorinqində mühüm vasitəyə çevrilmişdir. Hazırda MICS digər önəmli demoqrafik, sağlamlıq və sosial-iqtisadi sorğularla yanaşı “2030-cu il Gündəliyi” üzrə mərkəzi rol oynamaq, inzibati mənbələrdən və siyahıyaalmalardan əldə olunan məlumatları tamamlamaq üçün əlverişli mövqedə çıxış edir. Azərbaycanda planlaşdırılan MICS üçün seçmə şəbəkəsi 12320 ev təsərrüfatından ibarət olacaq və bu sorğu Şərqi Zəngəzur iqtisadi rayonu istisna olmaqla ölkənin bütün iqtisadi rayonlarını əhatə edəcək.

Sorğunu aparan şəxslər məlumatların toplanmasında müstəsna rol oynayır və fəaliyyətin yekun nəticəsi, sorğunun uğuru onların sorğuları nə dərəcədə yaxşı aparmasından asılıdır. Bununla əlaqədar UNICEF-in Azərbaycan Respublikasındakı Nümayəndəliyi və Dövlət Statistika Komitəsi (DSK) yuxarıda qeyd olunan fəaliyyət üçün sorğunu aparacaq şəxslərin işə qəbulu üçün müsabiqə elan edir.

**İşin xüsusiyyəti**

Nəzarətçi seçməyə daxil olan ev təsərrüfatlarında məlumatların toplanmasının təşkilinə, sorğunu aparan şəxslərin fəaliyyətinin istiqamətləndirilməsi və monitorinqinə cavabdehdir. Nəzarətçi sorğu koordinatorunun təlimatı əsasında sahə işinin koordinasiyasını həyata keçirəcək, bir konkret ərazidə 4 sorğunu aparan şəxs və ölçməni aparan 1 şəxsdən ibarət qrupa cavabdeh olaraq, onlara birbaşa nəzarət edəcək və bütün mərhələlərdə işin düzgün aparılmasını təmin edəcəkdir. Nəzarətçi klasterlər üzrə ev təsərrüfatlarının siyahılarının, xəritələrin və digər sorğu materiallarının və avadanlıqlarının sahə və/yaxud sorğu koordinatorundan götürülməsinə və iş yükünün qrup üzvləri arasında ədalətli şəkildə bölüşdürülməsinə cavabdehdir. Məlumatların toplanması zamanı nəzarətçi işin gedişatına, keyfiyyətin təmin edilməsinə, eləcə də sorğusu başa çatmış klasterlər üzrə bütün kağız formalarının/sorğu anketlərinin, xəritələrin və digər sənəd və materialların mərkəzi ofisə çatdırılmasına cavabdehdir.

**Nəzarətçinin öhdəlikləri**

Nəzarətçi:

* Sahə işi üzrə bütün təlimlərdə, sahə məşğələlərində və pilot tədqiqatda iştirak edir.
* Seçmədə ona təhkim olunmuş klasterlər üzrə məlumatların toplanması işini təşkil edir və prosesə rəhbərlik edir.
* Sorğunu aparan şəxslər tərəfindən hər iş günü ərzində sorğuya 2-dən çox ev təsərrüfatının cəlb edilməməsinə nəzarət edir.
* "Tibb müəssisəsindən peyvənd məlumatlarının toplanması üçün anket forması"ndan istifadə edərək 3 yaşadək bütün uşaqlar üçün peyvənd qeydlərini tibb müəssisələrindən toplayır və həmin məlumatları CAPI tətbiqinə daxil etmək üçün müvafiq sorğunu aparan şəxslərə doldurulmuş sorğu anketlərini verir.
* Ölçmə aparan şəxslərdən su nümunələrini qəbul edirək onların mərkəzi ofisə və ya laboratoriyalara çatdırılmasını təşkil edir, nümunələrin götürüldüyü və analizə göndərildiyi ev təsərrüfatlarının uçotunu aparır.
* Sorğunu aparan şəxslərlə müntəzəm olaraq toplantılar keçirir və onlara meydana çıxan hər hansı problemlə bağlı məsləhət verir.
* Zərurət olduqda ölçmə aparan şəxsə kömək edir (sorğunu aparan şəxs kömək edə bilmədikdə).
* Antropometriya ölçmələrinin keyfiyyətlə aparılmasına nəzarət edir və Antropometriya üzrə Təlimatda göstərilən protokol qaydalarına əməl edilib-edilmədiyini qiymətləndirir. Uşaqların boyu, çəkisi və/yaxud yaşı ilə bağlı qeyri-adi ölçmə göstəricilərinə rast gəldikdə, əvvəlcə məlumatların CAPI tətbiqinə düzgün daxil edilib-edilmədiyini yoxlayır və zərurət olduqda yeni ölçmələrin aparılması üçün ev təsərrüfatına təkrar gedişi təşkil edir.
* Suyun keyfiyyətinin analizi üzrə ölçmələrin aparılması zamanı "Suyun keyfiyyətinin analizi üzrə təlimat"da göstərilən prosedurların dəqiq yerinə yetirilməsini təmin edir.
* **Sahə yoxlanış cədvəlləri** əsasında gəlinən nəticələri sahə koordinatoru və digər monitorinq əməkdaşları ilə müzakirə edir, sorğunu və ölçməni aparan şəxslərin işinin səmərəliliyinin artırılması üçün onlara rəy və təkliflərini verir və dəstək göstərir.
* Qrup üzvləri (4 sorğunu aparan şəxs və ölçməni aparan 1 şəxs) tərəfindən ev təsərrüfatlarının və onların üzvlərinin məlumatlarının anonimliyinin qorunması üzrə bütün prosedurlara və protokol qaydalarına əməl edilməsini təmin edir.
* Respondentlərin fərdi məlumatlarının konfidensiallığının qorunmasına dair yazılı iltizam verir.
* Sahə işi başladıqdan sonra, zərurətə uyğun olaraq, yenidənhazırlıq sessiyalarında iştirak edir.
* Sahə işinin aparıldığı dövrdə sorğunu və ölçməni aparan qrupdakı şəxslərin işə davamiyyətinə müntəzəm nəzarət edir, onlardan hər hansı biri işə çıxmadıqda bunun səbəbini aydınlaşdırır və sahə koordinatoruna məlumat verir.

**Nəticələr**

1. Şəxsin əsas sahə təlimində iştirakının təmin edilməsi
* 30 günlük təlim (aşağıdakılar da daxil olmaqla)
* 2 günlük PAPI təlimi
* 2 günlük CAPI təlimi
* 3 günlük sınaq.
1. Məlumatların toplanmasına başlanılmışdır
* Seçilmiş sayıcı məntəqələrində məlumatların toplanması.
1. Məlumatların toplanması başa çatmışdır
* Seçməyə daxil olan bütün klasterlər üzrə tam məlumatlar mövcuddur.

**Hesabatlılıq**

Nəzarətçi sahə koordinatorunun və sorğu koordinatorunun rəhbərliyi və nəzarəti altında fəaliyyət göstərir və onlara hesabat verir.

**Məlumatların və MICS sənədlərinin məxfiliyi**

Nəzarətçi MICS məlumatlarının, habelə MICS prosesi çərçivəsində istehsal edilmiş hər hansı xüsusi MICS sənədinin tam məxfiliyini qorumalıdır. Nəzarətçi sənəd və məlumat toplularından yalnız bu Texniki Şərtlərlə əlaqəli olan tapşırıqlar üçün istifadə edə bilər.

**İxtisas və səriştə ilə bağlı tələb**

*Təhsil:* Ali təhsil. Statistika, sosial elmlər, biznesin idarə edilməsi, hüquq ixtisası üzrə təhsili olanlara üstünlük veriləcəkdər.

*Bacarıqlar və təcrübə:*

* MS Office proqramları (word, excel, power point) üzrə sərbəst işləmə bacarığı;
* Azərbaycan dilində sərbəst şifahi və yazılı ünsiyyət bacarıqları;
* Rus dili bilikləri, ev təsərrüfatı tədqiqatlarında, siyahıyaalmalarda və Dövlət Statistika Komitəsinin həyata keçirdiyi digər oxşar layihələrdə iş təcrübəsi olanlara üstünlük veriləcəkdir.

**Müraciət üçün tələblər**

Müvafiq ixtisas və səriştəyə malik istənilən şəxs müraciət edə bilər.

**Nəzarətçinin xidmət haqqının ödənilməsi**

Nəzarətçiyə sorğunun aparıldığı aylar ərzindəki 68 gün üçün xidmət haqqı ödəniləcəkdir. Bundan başqa, nəzarətçiyə 1 aylıq təlimlərdə iştirakına görə müəyyən məbləğdə haqq da ödəniləcəkdir. Ödənişlər UNICEF tərəfindən həyata keçiriləcək.

Qeyd: *Zərurət yarandıqda hər hansı səbəbdən işə çıxmayan və ya işini müəyyənləşdirilmiş tələblərə uyğun şəkildə icra etməyən nəzarətçi ehtiyat nəzarətçi ilə əvəz oluna bilər.*

**Ərizəçilər aşağıdakıları təqdim etməlidir:**

* CV;
* şəxsiyyət vəsiqəsinin surəti;
* ali təhsil haqqında dövlət sənədi-diplomun sürəti;
* oxşar fəaliyyətlərlə bağlı təcrübəsini əks etdirən qısa məlumat (maksimum 300 söz);
* tövsiyə məktubu (əgər varsa).
* etibarlı olan COVID-19-a qarşı peyvənd olunmanı təsdiqləyən peyvənd sertifikatı və ya COVID-19-dan sağalaraq immunitetə malik olmanı təsdiqləyən sənəd, yaxud COVID-19-a qarşı peyvəndə əks-göstərişi müəyyən edən əks-göstəriş sertifikatı.

Yuxarıda tələb olunan sənədlər **baku\_tenders@unicef.org** email ünvanına göndərilməlidir. Sənədlərin qəbulu üçün son tarix **09 Avqust 2022-ci il saat 18:00-dur**. Sənədləri göndərərkən email-in mövzu sətrinə müraciət etdiyiniz vəzifənin qeyd olunması mütləqdir (Məs: MICS üzrə Nəzarətçi). Əks halda müraciətiniz nəzərə alınmayacaq.

İlkin mərhələdən keçən namizədlərlə əlaqə saxlanılacaq.

Seçilmiş namizədlərlə mülki-hüquqi müqavilə bağlanacaqdır.